Boer vergiftig glo ander se beesteFoto: Pixabay Ondersoek word ingestel nadat ŉ boer van die Oos-Kaap daarvan beskuldig is dat hy ander boere se beeste vergiftig het. Xolile Nqatha, LUR vir landelike ontwikkeling en grondhervorming, het dié week die Adelaide-omgewing besoek nadat boere beweer het hul beeste, waarvan sommige dragtig is, word deur ŉ boer wat naby die Lingelethu- informele nedersetting woon vergiftig. Nqatha het sy skok uitgespreek oor die bewerings van wreedheid teenoor diere en mense. “Hierdie beeste is ŉ bron van inkomste vir families.” Veeartse het intussen monsters geneem en die voorlopige uitslae van die toetse dui daarop dat die beeste moontlik vergiftig is. “Ons departement sal saam met die boere en die polisie werk om die oortreder of oortreders aan die pen te laat ry.” Volgens Nqatha is ŉ saak van dieremishandeling aanhangig gemaak en word ondersoek. Een van die boere, Mphithizeli Mhono, beweer vyf van sy beeste is vergiftig en twee word vermis. Hy het gesê die boer het glo al voorheen hul beeste met ŉ windbuks geskiet. “Ons harte is stukkend want van die beeste was dragtig.” Mhono beweer ook daar is ŉ opening na die boer se plaas en dit is hoe hulle beeste daar beland. Hy meen die opening word met opset oopgelos.